**Satu Silja Päivikki Mäkelä-Nummela** (o.s. Mäkelä, s. 26. lokakuuta 1970 Mallusjoki, Orimattila) on suomalainen trap-ampuja ja olympiavoittaja Pekingistä 2008. Hän edustaa Orimattilan Seudun Urheiluampujia.

Ura
---

Mäkelä-Nummela on voittanut trap-ammunnan maailmancupin osakilpailun kahdeksan kertaa vuosien 2005–2018 aikana. Ensimmäisen maailmancupin kilpailun hän voitti Americanassa Brasiliassa vuonna 2005. Suhlin vuoden 2006 maailmancupkilpailun voitollaan Mäkelä-Nummela saavutti Suomelle olympiapaikan Pekingin kesäolympialaisiin 2008. Olympialaisissa Mäkelä-Nummela ylsi olympiavoittoon 91 pisteellä, joka oli myös uusi olympiakisojen ennätys. Mäkelä-Nummela on toistaiseksi viimeinen kesäolympialaisista kultaa voittanut suomalainen.

Trapin MM-kilpailuissa Mäkelä-Nummela on ollut kaksi kertaa pronssilla, vuonna 1995 Nikosiassa ja vuonna 2009 Mariborissa. Vuoden 2009 kisojen peruskilpailussa Mäkelä-Nummela sivusi maailmanennätystulosta 74 kiekkoa. Vuoden 2017 EM-kilpailuissa Bakussa Mäkelä-Nummela sai myös pronssia. Vuoden 1995 MM-kisoissa ja vuoden 2012 EM-kisoissa Larnakassa hän oli voittamassa pronssia joukkuekilpailussa.

Vuonna 2011 Mäkelä-Nummela saavutti Suomelle olympiapaikan Lontoon olympialaisiin 2012 sijoituttuaan Pekingissä maailmancupin osakilpailussa neljänneksi. Olympialaisissa Mäkelä-Nummela putosi trapin finaalista uusinnoissa sijoittuen seitsemänneksi. Syyskuussa 2012 hän voitti maailmancupin finaalin Mariborissa.

Neljännen maailmancupin osakilpailuvoittonsa Mäkelä-Nummela saavutti Pekingissä heinäkuussa 2014. Toukokuussa 2015 hän voitti maailmancupin osakilpailun Larnakassa ja varmisti samalla Suomelle maapaikan Rion olympialaisiin 2016. Kesäkuussa 2016 Mäkelä-Nummela voitti maailmancupin osakilpailun Bakussa. Rion olympialaisissa Mäkelä-Nummela sijoittui kymmenenneksi ja jäi finaalista. 

Huhtikuussa 2018 Mäkelä-Nummela voitti maailmancupin osakilpailun Changwonissa ja kesäkuussa 2018 Siggiewissä. Hän varmisti Suomelle maapaikan Tokion olympialaisiin 2020 sijoittumalla toiseksi Hollolan maailmancupissa 16. elokuuta 2019. Joulukuussa 2019 Mäkelä-Nummela valittiin Suomen olympiajoukkueeseen.

### Tunnustuksia

Alkuvuonna 2009 Mäkelä-Nummela valittiin Suomen urheilugaalassa Vuoden urheilijaksi ja samalla Vuoden naisurheilijaksi. Vuonna 2009 Suomen Ampumaurheiluliitto valitsi Mäkelä-Nummelan Vuoden ampujaksi toisen kerran peräkkäin.

Orimattilan kaupungissa Orimattilan ampumaradalle johtava hiekkatie on nimitetty Olympiavoittajantieksi.

Yksityiselämä
-------------

Mäkelä-Nummelan aviomies ja valmentaja on Matti Nummela. Heillä on kaksi lasta. Perhe asuu Orimattilassa.

Ennätykset
----------

| Laji | Ennätys | Päivä | Paikka |
| --- | --- | --- | --- |
| Naisten trap | FSE | 95 | 5.9.2009 | Lahti |
| Naisten automaattitrap | FSE | 90 | 10.6.2005 | Orimattila |
| Naisten kansallinen trap | SE | 71 | 8.6.1997 | Hyvinkää |
| SE=Suomen ennätys, FSE=Finaali Suomen ennätys, MC=maailmancup |

Lähteet
-------

1. ↑  Siukonen, Markku: *Urheilun vuosikirja 2009*, s. 55. Minerva Kustannus Oy, 2009. ISBN 978-952-492-254-8.
2. 1 2  Satu Mäkelä-Nummela Suomen Ampumaurheiluliitto. Viitattu 26.1.2020.
3. ↑  Suomelle olympiakultaa
4. 1 2  Satu Mäkelä-Nummela Ampumaurheiluliiton Vuoden ampuja *Yle Urheilu*.  31.10.2009. Viitattu 5.8.2014.
5. ↑  Satu Mäkelä-Nummela ampui EM-pronssia *is.fi*.  25.7.2017. Viitattu 25.7.2017.
6. ↑  Satu Mäkelä-Nummela Suomen Ampumaurheiluliitto.  Arkistoitu 16.8.2008. Viitattu 2.8.2015.
7. ↑  Lehtisaari, Matti: Mäkelä-Nummela putosi niukasti finaalista *Yle Urheilu*.  4.8.2012. Viitattu 5.8.2014.
8. ↑  Mäkelä-Nummela voitti maailmancupin finaalin
9. ↑  Mäkelä-Nummela onnistui jälleen Pekingissä - maailmancupin voitto! *Yle Urheilu*.  3.7.2014. Viitattu 5.8.2014.
10. ↑  Hakola, Tero: Satu Mäkelä-Nummela ampui olympiapaikan *HS.fi*.  2.5.2015. Viitattu 2.8.2015.
11. ↑  Mäkelä-Nummela voitti maailmancupin Bakussa  22.6.2016. Suomen Ampumaurheiluliitto. Viitattu 26.1.2020.
12. ↑  Rion olympiakisojen tulokset *rio2016.com*.  26.6.2016.  Arkistoitu 26.8.2016. Viitattu 27.7.2021.
13. ↑  Palo, Lassi: Satu Mäkelä-Nummela voitti jälleen maailmancupin!  12.6.2018. Suomen Ampumaurheiluliitto. Viitattu 26.1.2020.
14. ↑  Satu Mäkelä-Nummela saavutti olympiapaikan – Suomella on nyt kaksi paikkaa Tokion ammuntoihin: "Pikkuisen on huojentunut olo" *Aamulehti.fi*.  16.8.2019.  Arkistoitu 26.1.2020. Viitattu 26.1.2020.
15. ↑  Hyyppä, Emma: Mäkelä-Nummela ja Petäjä-Sirén edustavat kokemusta, Raitasella uran ensimmäiset olympiakisat – seitsemän suomalaista nimettiin Tokion olympiajoukkueeseen *Yle Urheilu*.  12.12.2019. Viitattu 26.1.2020.
16. ↑  Olympiakultamitalisti Satu Mäkelä-Nummela avasi Olympiavoittajantien Orimattilaan
17. ↑  Rioon tähtäävä suomalainen olympiavoittaja teki suuren muutoksen salaa valmentajalta – heti huipputulos
18. ↑  Satu Mäkelä-Nummela

Aiheesta muualla
----------------

* YLE Elävä arkisto: Trap-ampuja Satu Mäkelä-Nummela
* YLE Elävä arkisto: Satu täräytti olympiakultaa

Naisten trapin olympiavoittajat
2000: Daina Gudzinevičiūtė • 2004: Suzanne Balogh • 2008: Satu Mäkelä-Nummela • 2012: Jessica Rossi • 2016: Catherine Skinner • 2020: Zuzana Rehák-Štefečeková